CELEX: 32021R2083
Language: bg
Date: 2021-11-26 00:00:00
Title: Регламент за изпълнение (ЕС) 2021/2083 на Комисията от 26 ноември 2021 година за преустановяване на прилагането на мерките в областта на търговската политика по отношение на определени продукти с произход от Съединените американски щати, въведени с регламенти за изпълнение (ЕС) 2018/886 и (ЕС) 2020/502

29.11.2021   
               
               
                  BG
               
               
                  Официален вестник на Европейския съюз
               
               
                  L 426/41
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2083 НА КОМИСИЯТА
         от 26 ноември 2021 година
         за преустановяване на прилагането на мерките в областта на търговската политика по отношение на определени продукти с произход от Съединените американски щати, въведени с регламенти за изпълнение (ЕС) 2018/886 и (ЕС) 2020/502
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 654/2014 на Европейския парламент и на Съвета от 15 май 2014 г. относно упражняването на правата на Съюза за прилагане и осигуряване на съблюдаването на международните търговски правила и за изменение на Регламент (ЕО) № 3286/94 на Съвета за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (СТО) (1), и по-специално член 7, параграф 3 от него,
         като има предвид, че:
         
                     (1)
                  
                  
                     На 20 юни 2018 г. Комисията прие Регламент за изпълнение (ЕС) 2018/886 (2) относно някои мерки в областта на търговската политика по отношение на определени продукти с произход от Съединените американски щати, в който се предвижда прилагането на допълнителни мита върху вноса в Съюза на редица продукти с произход от Съединените щати, както следва:
                     
                                 а)
                              
                              
                                 на първия етап допълнителните адвалорни мита в размер на 10 % и 25 % по отношение на вноса на продуктите, изброени в приложение I към регламента и съгласно посоченото в него, влязоха в сила на 21 юни 2018 г. със срок на прилагане до момента, когато Съединените щати престанат да прилагат своите защитни мерки по отношение на продуктите от Съюза;
                              
                           
                                 б)
                              
                              
                                 на втория етап и други допълнителни адвалорни мита в размер на 10 %, 25 %, 35 % и 50 % по отношение на вноса на продуктите, изброени в приложение II към регламента и съгласно посоченото в него, се прилагат от 1 юни 2021 г., или след приемането от Органа за уреждане на спорове на СТО или след нотифицирането на същия орган на решение, че защитните мерки на Съединените щати са в противоречие със съответните разпоредби на Споразумението за създаване на Световната търговска организация („Споразумението за СТО“), ако тази дата е по-ранна, до момента, когато Съединените щати спрат да прилагат защитните мерки по отношение на продуктите от Съюза.
                              
                           
               
                     (2)
                  
                  
                     На 7 април 2020 г. Комисията прие Регламент за изпълнение (ЕС) 2020/502 (3), в който се предвижда прилагането на допълнителни мита върху вноса в Съюза на определени продукти с произход от Съединените щати, както следва:
                     
                                 а)
                              
                              
                                 на първия етап допълнителните адвалорни мита в размер съответно на 20 % и 7 % върху вноса на продуктите, изброени в член 1, параграф 2, буква а) от посочения регламент, влязоха в сила на 8 май 2020 г. със срок на прилагане до момента, когато Съединените щати престанат да прилагат своите защитни мерки по отношение на продуктите от Съюза;
                              
                           
                                 б)
                              
                              
                                 на втория етап следва да се прилага и друго допълнително адвалорно мито в размер на 4,4 % за вноса на продукта, посочен в член 1, параграф 2, буква б) от посочения регламент, считано от 8 февруари 2023 г. или след приемането от Органа за уреждане на спорове на СТО, съответно след нотификацията до същия орган, на решението, че защитните мерки на Съединените щати са в противоречие със съответните разпоредби на Споразумението за СТО, ако тази дата е по-ранна, до момента, когато защитните мерки на Съединените щати спрат да се прилагат.
                              
                           
               
                     (3)
                  
                  
                     На 31 май 2021 г., след съвместното изявление на ЕС и САЩ, публикувано на 17 май 2021 г., Комисията прие Регламент за изпълнение (ЕС) 2021/866 (4) относно някои мерки в областта на търговската политика по отношение на определени продукти с произход от Съединените американски щати, с който се преустановява прилагането на допълнителните адвалорни мита върху продуктите, изброени в приложение II към Регламент за изпълнение (ЕС) 2018/886, до 30 ноември 2021 г.
                  
               
                     (4)
                  
                  
                     Комисията може, от името на Съюза, да изменя регламенти за изпълнение (ЕС) 2018/886 (5) и (ЕС) 2020/502 (6), ако счете това за необходимо, за да вземе предвид всяка промяна или изменение на защитните мерки на Съединените щати.
                  
               
                     (5)
                  
                  
                     На 31 октомври 2021 г. Съединените щати съобщиха за следните изменения на съответните защитни мерки, предвидени да влязат в сила от 1 януари 2022 г.:
                     
                                 i)
                              
                              
                                 Съединените щати „ще заменят съществуващото 25-процентно мито за алуминиевите продукти на ЕС съгласно раздел 232 с тарифна квота (ТК)“. Квотата се основава на регистрираните в миналото обеми на вноса на съответните алуминиеви продукти с произход от Съюза;
                              
                           
                                 ii)
                              
                              
                                 Съединените щати „ще заменят съществуващото 10-процентно мито за алуминиевите продукти на ЕС съгласно раздел 232 с тарифна квота (ТК)“. Квотата се основава на регистрираните в миналото обеми на вноса на съответните алуминиеви продукти с произход от Съюза;
                              
                           
                                 iii)
                              
                              
                                 Съединените щати „ще удължат прилагането на изключенията, предоставени и използвани през финансовата 2021 година на САЩ за стоманени продукти, внасяни от ЕС, за период от две календарни години, без да е необходимо повторното подаване на заявление, т.е. до 31 декември 2023 г.“;
                              
                           
                                 iv)
                              
                              
                                 Съединените щати няма да прилагат митата съгласно раздел 232 върху вноса от Съюза на производни изделия от стомана и производни изделия от алуминий.
                              
                           
               
                     (6)
                  
                  
                     Съответно Съюзът следва да преустанови прилагането на допълнителните адвалорни мита, въведени с регламенти за изпълнение (ЕС) 2018/886 и (ЕС) 2020/502, за срок до 31 декември 2023 г. Преустановяването следва да се извърши, както следва:
                     
                                 i)
                              
                              
                                 допълнителните адвалорни мита върху продуктите, изброени в приложение I към Регламент за изпълнение (ЕС) 2018/886, следва да бъдат преустановени, считано от 1 януари 2022 г.;
                              
                           
                                 ii)
                              
                              
                                 преустановяването на допълнителните адвалорни мита върху продуктите, изброени в приложение II към Регламент за изпълнение (ЕС) 2018/886, които са преустановени до 30 ноември 2021 г., следва да продължи, считано от 1 декември 2021 г.;
                              
                           
                                 iii)
                              
                              
                                 допълнителните адвалорни мита върху продуктите, изброени в член 1, параграф 2, букви а) и б) от Регламент за изпълнение (ЕС) 2020/502, следва да бъдат преустановени, считано от 1 януари 2022 г.;
                              
                           
                                 iv)
                              
                              
                                 допълнителното адвалорно мито върху продукта, посочен в член 1, параграф 2, буква б) от Регламент за изпълнение (ЕС) 2020/502, което трябва да се прилага от 8 февруари 2023 г., следва да бъде преустановено, считано от 8 февруари 2023 г.
                              
                           
               
                     (7)
                  
                  
                     Това преустановяване би позволило на Съюза и на Съединените щати да постигнат значителен напредък в текущото си сътрудничество, включително с оглед на премахването на съответните мита. Следва обаче да се отбележи, че прилагането на изключенията от мерките на САЩ ще продължи само до 31 декември 2023 г. Тези изключения, предоставени на вносители в Съединените щати при внос на продукти от Съюза, значително намаляват отрицателното въздействие на защитните мерки на Съединените щати. Поради това преустановяването до 31 декември 2023 г. се счита за достатъчен и разумен срок, като надлежно се вземат предвид съобщенията на Съединените щати от 31 октомври 2021 г.
                  
               
                     (8)
                  
                  
                     Съгласно член 4, параграф 2, буква в) от Регламент (ЕС) № 654/2014 се изисква действията на Съюза да бъдат еквивалентни по същество на нивото на отстъпки или други задължения, засегнати от защитните мерки на третата държава.
                  
               
                     (9)
                  
                  
                     Комисията следва да продължи да следи преустановяването с оглед на новите тенденции, например промените, които биха могли да влошат положението на износа от Съюза, за който продължават да се прилагат защитните мерки на Съединените щати, включително всякакви пречки, засягащи износа на Съюза. Комисията може да измени настоящия регламент, за да вземе предвид подобно развитие, всяка промяна или изменение на защитните мерки на Съединените щати.
                  
               
                     (10)
                  
                  
                     Преустановяването не засяга позицията на Съюза, че защитните мерки на Съединените щати са несъвместими със Споразумението за СТО.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Комитета по въпросите, свързани с пречките пред търговията, учреден съгласно Регламент (ЕС) 2015/1843 на Европейския парламент и на Съвета (7),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Прилагането на допълнителните адвалорни мита в размер на 10 % и 25 % върху вноса на продуктите, изброени в приложение I към Регламент за изпълнение (ЕС) 2018/886, се преустановява от 1 януари 2022 г. до 31 декември 2023 г.
            Прилагането на допълнителните адвалорни мита в размер на 10 %, 25 %, 35 % и 50 % върху вноса на продуктите, изброени в приложение II към Регламент за изпълнение (ЕС) 2018/886, се преустановява от 1 декември 2021 г. до 31 декември 2023 г.
            Без да се засягат евентуални бъдещи преустановявания или изменения, включително по-скорошно повторно налагане, предвидените в Регламент за изпълнение (ЕС) 2018/886 мита се прилагат, считано от 1 януари 2024 г. включително.
         
         
            Член 2
            Прилагането на Регламент за изпълнение (ЕС) 2020/502 се преустановява до 31 декември 2023 г., както следва:
            
                        а)
                     
                     
                        допълнителните адвалорни мита в размер на съответно 20 % и 7 % върху вноса на продуктите, посочени в член 1, параграф 2, буква а) от Регламент за изпълнение (ЕС) 2020/502 — от 1 януари 2022 г.;
                     
                  
                        б)
                     
                     
                        допълнителното адвалорно мито в размер на 4,4 % върху вноса на продукта, посочен в член 1, параграф 2, буква б) от Регламент за изпълнение (ЕС) 2020/502 — от 8 февруари 2023 г.
                     
                  Без да се засягат евентуални бъдещи преустановявания или изменения, включително по-скорошно повторно налагане, предвидените в Регламент за изпълнение (ЕС) 2020/502 мита се прилагат, считано от 1 януари 2024 г. включително.
         
         
            Член 3
            Настоящият регламент влиза в сила на 30 ноември 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 ноември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 189, 27.6.2014 г., стр. 50; изменен с Регламент (ЕС) 2015/1843 на Европейския парламент и на Съвета от 6 октомври 2015 г. (ОВ L 272, 16.10.2015 г., стр. 1) и с Регламент (ЕС) 2021/167 на Европейския парламент и на Съвета от 10 февруари 2021 г. (ОВ L 49, 12.2.2021 г., стр. 1).
         
            (2)  Регламент за изпълнение (ЕС) 2018/886 на Комисията от 20 юни 2018 г. относно някои мерки в областта на търговската политика по отношение на определени продукти с произход от Съединените американски щати и за изменение на Регламент за изпълнение (ЕС) 2018/724 (ОВ L 158, 21.6.2018 г., стр. 5).
         
            (3)  Регламент за изпълнение (ЕС) 2020/502 на Комисията от 6 април 2020 г. относно някои мерки в областта на търговската политика по отношение на определени продукти с произход от Съединените американски щати (ОВ L 109, 7.4.2020 г., стр. 10).
         
            (4)  Регламент за изпълнение (ЕС) 2021/866 на Комисията от 28 май 2021 г. за преустановяване на прилагането на мерките в областта на търговската политика по отношение на определени продукти с произход от Съединените американски щати, въведени с Регламент за изпълнение (ЕС) 2018/886 (ОВ L 190, 31.5.2021 г., стр. 94).
         
            (5)  Съображение 7 от Регламент за изпълнение (ЕС) 2018/886.
         
            (6)  Съображение 19 от Регламент за изпълнение (ЕС) 2020/502.
         
            (7)  Регламент (ЕС) 2015/1843 на Европейския парламент и на Съвета от 6 октомври 2015 г. за установяване на процедури на Съюза в областта на общата търговска политика с оглед гарантиране упражняването от Съюзa на правата, които са му предоставени съгласно правилата за международна търговия, по-специално тези, които са установени под егидата на Световната търговска организация (ОВ L 272, 16.10.2015 г., стр. 1).